Ολοκληρώθηκαν τα «Πανακραίων Δρώμενα»
Γιορτή Φιλοξενίας και Πολιτισμού
Την π. Κυριακή ολοκληρώθηκαν τα «Πανακραίων Δρώμενα» στον Αγροτουριστικό Πολυχώρο Πάνακρον, των οποίων τη διοργάνωση ανέλαβε η εταιρία ΑΜΑΡΙ ΑΕ ΟΤΑ. Η έλευση του κόσμου ήταν μεγάλη και οι πολιτιστικοί σύλλογοι από τέσσερις νομούς της Κρήτης προσέφεραν στους παρευρισκόμενους παραδοσιακά εδέσματα με τη συνοδεία αμαριώτικης τσικουδιάς.
Σκοπός των εκδηλώσεων που πραγματοποιήθηκαν την π. εβδομάδα είναι να αποτελέσουν θεσμό για τα δρώμενα του τόπου και η ΑΜΑΡΙ ΑΕ ΟΤΑ επιχειρεί να δώσει το στίγμα της στην παγκρήτια πολιτισμικότητα και στην σύνδεση της παραδοσιακής αμαριώτικης φιλοξενίας με το σύγχρονο πολιτιστικό και καλλιτεχνικό γίγνεσθαι.

Την π. Κυριακή πραγματοποιήθηκε ένα παγκρήτιο συναπάντημα κοινωνιών και πολιτισμού με παρουσίαση δρώμενων από πολιτιστικούς συλλόγους των τεσσάρων νομών της Κρήτης. Συμμετείχαν οι: Πολιτιστικός Σύλλογος Λουσακιών Κισσάμου, Πολιτιστικός Σύλλογος Ελεύθερνας, Πολιτιστικός Σύλλογος Γέργερης, Πολιτιστικός Σύλλογος Κρούστα Λασιθίου, Πολιτιστικοί Σύλλογοι Αμαρίου.
Η βραδιά ξεκίνησε με καλωσόρισμα από τον Γ. Δ/ντη κ. Χαράλαμπο Αγγελάκη, ο οποίος είχε και την επιμέλεια του προγράμματος , τον Πρόεδρο της ΑΜΑΡΙ ΑΕ ΟΤΑ κ. Νίκο Μαρκίδη, καθώς και του Δημάρχου Αμαρίου κ Στέφανου Σημαντήρα. Έγινε μάλιστα και η παρουσίαση του βιβλίου του κ. Μιχάλη Παπαηλιάκη «Ήρωες των Κρητικών Επαναστάσεων-προτομές και ανδριάντες» από τον κ. Άρη Κουτάκη και τον συγγραφέα. Με την αναφορά και την οπτική παρουσίαση εικόνων των ηρώων της κάθε περιοχής, ο αντίστοιχος σύλλογος με τους μουσικούς του παρουσίαζε χορούς του τόπου του. Χορεύτηκαν Πηδηχτός, Αγκαλιαστός, Πρινιανός, Ζερβόδεξος, Πεντοζάλι (Κρούστας) Γεργιανός πηδηχτός, Μαλεβυζιώτικος (Γέργερη), Αντρικός Σερτός, Ρόδο, Γυναικείος Σερτός, Σταυρωτός και γρήγορο Πεντοζάλι ή Πηδηχτός (Λουσακιές), Εμπυρίκιος και Μικρό Μικράκι (Αμάρι), ενώ ο πολιτιστικός Σύλλογος Ελεύθερνας απέδωσε ριζίτικα τραγούδια.

